Pasiūlymas Tarybos sprendimas iš dalies keičiantis Sprendimą 2003/631/EB, kuriuo pagal AKR ir EB partnerystės susitarimo 96 straipsnį priimamos su Liberija susijusios priemonės, esant nepaprastajai padėčiai /* KOM/2006/0267 galutinis */





[pic] | EUROPOS BENDRIJŲ KOMISIJA | Briuselis, 30.5.2006 KOM(2006) 267 galutinis Pasiūlymas TARYBOS SPRENDIMAS iš dalies keičiantis Sprendimą 2003/631/EB, kuriuo pagal AKR ir EB partnerystės susitarimo 96 straipsnį priimamos su Liberija susijusios priemonės, esant nepaprastajai padėčiai (pateikta Komisijos) AIŠKINAMASIS MEMORANDUMAS Nuo 2002 m. kovo 25 d. Europos Sąjungos ir Liberijos santykiai reglamentuojami AKR ir EB partnerystės susitarimo 96 ir 97 straipsniais. 2002 m. kovo 25 d. Tarybos sprendimu 2002/274/EB[1] numatyta priimti atitinkamas priemones pagal AKR ir AB partnerystės susitarimo 96 ir 97 straipsnius. 2003 m. rugpjūčio mėn. Akroje pasirašius visuotinę taikos sutartį sudaryta laikinoji vyriausybė, kurios užduotis – parengti šalies atstatymą ir prezidento bei parlamento rinkimus. Nustačiusi demokratinių principų, teisinės valstybės ir valdymo pažeidimų, Taryba 2003 m. rugpjūčio 25 d. Sprendimu 2003/631/EB[2] nusprendė pratęsti atitinkamų priemonių galiojimo laikotarpį iki 2004 m. gruodžio 31 d. Atsižvelgiant į tai, kad nebuvo padaryta pakankama politinė pažanga, 2004 m. gruodžio 22 d. Tarybos sprendimu 2005/16/EB[3] šių priemonių galiojimo laikotarpis dar kartą pratęstas iki 2006 m. birželio 30 d. Europos Sąjungos vertinimas, kurį kartu atliko Komisija ir pirmininkaujanti valstybė narė, vyko 2006 m. balandžio 24 ir 26 d. siekiant ištirti padėtį prieš baigiantis atitinkamų priemonių galiojimo laikotarpiui. Vertinant nustatyta, kad Liberijos vyriausybė pasiekė tik labai nežymių rezultatų. Tai yra paaiškinama finansinių lėšų trūkumu ir tuo, kad dabartinė vyriausybė tik neseniai pradėjo savo darbą. Tačiau tam tikra pažanga teikia vilčių, kad Liberija žengia atsinaujinimo keliu: jos vyriausybė aktyviai dalyvauja įgyvendinant GEMAP (tarptautinės bendruomenės inicijuotas kovos su korupcija planą), 2005 m. spalio mėn. surengti laisvais, teisingais ir demokratiškais laikomi rinkimai, atkurta žodžio laisvė. Panašu, kad Liberijos vyriausybė nusprendė siekti gero valdymo, pagarbos žmogaus teisėms ir teisinės valstybės. Tačiau šio užmojo sėkmė dar priklauso nuo tarptautinės bendruomenės paramos, nes Liberijos finansinės galimybės yra labai mažos. Atsižvelgiant į Liberijos vyriausybės apsisprendimą atkurti socialinį, ekonominį ir politinį gyvenimą Liberijoje, yra tikslinga remti ir skatinti visus su tuo susijusius veiksmus. Todėl reikėtų nutraukti atitinkamų priemonių, priimtų Tarybos sprendimu 2003/631/EB ir iš dalies pakeistų Tarybos sprendimu 2005/16/EB, taikymą. Siekiant stebėti padėtį pagal AKR ir EB partnerystės susitarimo 8 straipsnį galėtų būti pradėtas struktūrinis ir intensyvesnis politinis dialogas. Todėl Komisija siūlo Tarybai priimti pridėtą sprendimą. Pasiūlymas TARYBOS SPRENDIMAS iš dalies keičiantis Sprendimą 2003/631/EB, kuriuo pagal AKR ir EB partnerystės susitarimo 96 straipsnį priimamos su Liberija susijusios priemonės, esant nepaprastajai padėčiai EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 300 straipsnio 2 dalies antrąją pastraipą, atsižvelgdama į 2000 m. birželio 23 d. Kotonu pasirašytą AKR ir EB partnerystės susitarimą[4] ir 2005 m. birželio 25 d. Liuksemburge pasirašytą persvarstytą susitarimą[5] (toliau – „AKR ir EB partnerystės susitarimas“), atsižvelgdama į valstybių narių vyriausybių įgaliotųjų atstovų, posėdžiavusių Taryboje, vidaus susitarimą dėl priemonių, kurių būtina imtis, ir tvarkos, kurios būtina laikytis įgyvendinant AKR ir EB partnerystės susitarimą[6], ypač į jo 3 straipsnį, atsižvelgdama į Komisijos pasiūlymą, kadangi: (1) 2002 m. kovo 25 d. Tarybos sprendime 2002/274/EB, užbaigiančiame konsultacijas su Liberija pagal AKR ir EB partnerystės susitarimo 96 ir 97 straipsnius[7], numatytas atitinkamų priemonių, kaip apibrėžta AKR ir EB partnerystės susitarimo 96 straipsnio 2 dalies c punkte ir 97 straipsnio 3 dalyje, priėmimas. (2) 2003 m. rugpjūčio 25 d. Tarybos sprendime 2003/631/EB, patvirtinančiame su Liberija susijusias priemones ypatingos skubos atveju pagal AKR ir EB partnerystės susitarimo 96 straipsnį[8], numatytas naujų atitinkamų priemonių, kaip apibrėžta AKR ir EB partnerystės susitarimo 96 straipsnio 2 dalies b ir c punktuose, priėmimas. (3) 2004 m. gruodžio 22 d. Tarybos sprendime 2005/16/EB, iš dalies keičiančiame Sprendimą 2003/631/EB, patvirtinantį su Liberija susijusias priemones ypatingos skubos atveju pagal AKR ir EB partnerystės susitarimo 96 straipsnį[9], numatyta pratęsti atitinkamų priemonių galiojimo laikotarpį iki 2006 m. birželio 30 d. (4) Veiksmai, kurių Liberijos vyriausybė ėmėsi būdama itin sunkioje finansinėje padėtyje, liudija jos apsisprendimą pagerinti situaciją remiantis gero valdymo, pagarbos žmogaus teisėms ir teisinės valstybės principais. (5) Todėl reikėtų panaikinti su Liberija susijusias priemones, taikomas pagal AKR ir EB partnerystės susitarimo 96 straipsnį, NUSPRENDĖ: 1 straipsnis Atitinkamos priemonės, priimtos pagal AKR ir EB partnerystės susitarimo 96 straipsnį, yra panaikinamos. 2 straipsnis Toliau bus tęsiamas intensyvus politinis dialogas, remiantis AKR ir EB partnerystės susitarimo 8 straipsnio nuostatomis. Konkretus šio dialogo politinis turinys yra nustatytas pridėtame laiško Liberijos užsienio reikalų ministrui projekte. 3 straipsnis Šis sprendimas įsigalioja jo priėmimo dieną. 4 straipsnis Šis sprendimas skelbiamas Europos Sąjungos oficialiajame leidinyje . Priimta Briuselyje, Tarybos vardu Pirmininkas PRIEDAS LAIŠKO UŽSIENIO REIKALŲ MINISTRUI PROJEKTAS Briuselis, [data] Jo Ekscelencijai George WALLACE Užsienio reikalų ministras Liberija Gerb. Ministre, [Data] laiške Nr. XXX Europos Sąjunga pranešė Liberijos vyriausybei apie savo ketinimą pratęsti atitinkamų priemonių, Tarybos priimtų 2003 m. rugpjūčio 25 d., galiojimo laikotarpį iki 2006 m. birželio 30 d. Be to, šiame laiške nurodyta, kad priemonės bus panaikintos kai tik pradės eiti savo pareigas demokratiškai išrinkti ir atsakingi vyriausybė bei prezidentas. Europos Sąjunga teigiamai vertina, kad 2005 m. spalio mėn. išrinkta naujoji vyriausybė siekia demokratinių permainų ir valstybės sektoriaus reformų. Europos Sąjunga palankiai žiūri ypač į tai, kad: - 2005 m. spalio mėn. parlamento ir prezidento rinkimai buvo laisvi, skaidrūs ir teisingi, - gerbiama žodžio ir spaudos laisvė, - vyriausybė palaiko ir aktyviai dalyvauja įgyvendinant paramos geram administravimui ir ekonomikos valdymui programą (GEMAP), - reikiamai atsižvelgiama į paravalstybinių agentūrų ir vyriausybės finansinių institucijų atlikto išorės audito rezultatus. Tačiau dėl tam tikrų problemų yra vilkinamas vyriausybės įsipareigojimų vykdymas žmogaus teisių gynimo ir teisinės valstybės srityje. Visų pirma: - naujajai vyriausybei paskyrus naujus komisarus vis dar reorganizuojama Žmogaus teisių gynimo komisija, - mažai bylų iškelta prieš žmogaus teises pažeidusius saugumo pajėgų narius, - naujos saugumo pajėgos dar nėra visiškai veikios, - dar iki galo neatkurta teisingumo sistema, - Teisybės ir taikinimo komisija turėtų pradėti dirbti 2006 m. birželio mėn., tačiau jai skirto biudžeto lėšų nepakanka visiems jos įsipareigojimams vykdyti. Todėl reikalinga papildoma pažanga žmogaus teisių gynimo ir teisinės valstybės srityje. Atsižvelgdama į tai, kas minėta pirmiau, Europos Sąjunga mano, kad Liberijos vyriausybė rodo gerus ketinimus ir patenkinamą apsisprendimą gerinti savo šalies padėtį. Europos Sąjunga nori paskatinti Liberijos vyriausybę ir toliau žengti šiuo keliu. Todėl reikia panaikinti atitinkamas priemones, priimtas pagal AKR ir EB partnerystės susitarimo 96 straipsnį. Siekiant sustiprinti pagarbą žmogaus teisėms, demokratijai, teisinei valstybei ir geram valdymui bus vedamas intensyvesnis struktūrinis politinis dialogas pagal AKR ir EB partnerystės susitarimo 8 straipsnį. Politinio dialogo turinys būtų toks: - kovos su korupcija stebėsena ir GEMAP įgyvendinimas, - Žmogaus teisių gynimo komisijos bei Teisybės ir taikinimo komisijos padaryta pažanga, - teisingumo ir saugumo sektorių reforma, - žmogaus teises pažeidusių asmenų teisminis persekiojimas. Per pirmąjį susirinkimą šalys apibrėš būsimus Liberijos vyriausybės įsipareigojimus. Reiškiu Jums savo didžiausią pagarbą. Komisijos vardu | Tarybos vardu | ………………… | ………………. | [1] OL L 96, 2002 4 13, p. 23. [2] OL L 220, 2003 9 3, p. 3. [3] OL L 8, 2005 1 12, p. 12. [4] OL L 317, 2000 12 15, p. 3. [5] OL L 287, 2005 10 28, p. 4. [6] OL L 317, 2000 12 15, p. 376. [7] OL L 96, 2002 4 13, p. 23. [8] OL L 220, 2003 9 3, p. 3. [9] OL L 8, 2005 12 8, p. 12.